ANM a emis un nou cod portocaliu de furtuni, în 25 de județe.
Administraţia Naţională de Meteorologie a emis, marţi, noi avertizări cod galben şi cod portocaliu de vreme instabilă, ce vizează cea mai mare parte din ţară. Sunt aşteptate cantităţi de apă ce vor depăşi 80 de litri pe metru pătrat.
Pe parcursul zilei de marţi, până miercuri la ora 3.00, va fi cod galben de instabilitate atmosferică temporar accentuată în cea mai mare parte a ţării.Vor fi averse ce vor avea şi caracter torenţial, descărcări electrice, intensificări ale vântului şi, izolat, vijelii şi grindină. În intervale scurte de timp sau prin acumulare, cantităţile de apă vor depăşi local 20…30 l/mp şi izolat 40 l/mp.În sud-estul ţării disconfortul termic se va menţine ridicat, iar spre seară şi noaptea pe arii restrânse se vor semnala manifestări de instabilitate atmosferică.Potrivit meteorologilor, un cod portocaliu va fi valabil în perioada marţi ora 10.00 – miercuri ora 3.00. În cea mai mare parte a Moldovei, Transilvaniei, Maramureşului şi a zonei montane vor fi averse torenţiale, descărcări electrice, vijelii şi grindină. În intervale scurte de timp sau prin acumulare se vor înregistra cantităţi de apă de 35…50 l/mp şi izolat peste 60…80 l/mp.Sunt vizate judeţele Satu Mare, Maramureş, Suceava, Bistriţa-Năsăud, Neamţ, Harghita, Mureş, Braşov, Covasna, Prahova, Dâmboviţa, Argeş, Vâlcea, Gorj, Sibiu, Alba, Cluj, Caraş Severin, Hunedoara, Botoşani, Iaşi, Bacău, Vaslui, Vrancea şi Buzău.De miercuri ora 3.00 până la ora 22.00, ANM a emis o informare meteo de instabilitate atmosferică temporar accentuată, mai ales după-amiaza şi seara, pentru zona de munte, nord-estul, centrul şi sud-estul ţării. Vor fi averse ce vor avea şi caracter torenţial, descărcări electrice, intensificări ale vântului şi izolat vijelii şi grindină. În intervale scurte de timp sau prin acumulare, cantităţile de apă vor depăşi local 20…30 l/mp şi izolat 40…45 l/mp.